La setmana passada, el conjunt de la nostra ciutat, i per tant també el nostre Districte, Nou Barris, es va veure afectat per dos esdeveniments: el MWC i la vaga dels treballadors del metro i el bus de Barcelona. Ambdós esdeveniments van ser tractats de manera molt diferent per part del govern municipal. Als primers, als congressistes: catifes vermelles, genuflexions i reverències. Als segons, els treballadors en vaga, se’ls hi ha dit, entre d’altres coses, que feien una vaga desproporcionada, que no es pot negociar mentre es manté la convocatòria de vaga (això últim no ho va dir el president de Foment del Treball, ni el senyor Alberto Fernández Díaz, cosa que no ens sorprendria, sinó l’alcadessa Ada Colau en una entrevista a Catalunya Ràdio).

L’alcaldessa també va dir que si als treballadors de TMB, que arrosseguen 4 anys de congelació salarial, se’ls hi augmentés un 3% el salari això implicaria apujada de tarifes, empitjorament del servei i augment d’impostos. Els treballadors en vaga han rebut per totes bandes. Per part de l’Ajuntament, de TMB i dels mitjans de comunicació (perfectament alineats en un mateix bàndol) se’ls ha qualificat d’irresponsables, de privilegiats, i s’ha arribat fins i tot a qüestionar l’ús de la vaga com a eina col·lectiva de lluita per defensar les condicions laborals de la classe treballadora, abonant al terreny a la imposició de serveis mínims abusius per part de la Generalitat i als habituals atacs per part de la patronal al dret de vaga.

Res nou sota el Sol. La diferència és que aquest cop, al govern municipal hi ha un alcaldessa que el 15 de març de 2014, quan encara no ho era, va dir en acte d’stopujades: “aconseguirem abaixar les tarifes, farem fora la màfia de tmb”. Doncs bé, de moment, ni una cosa ni l’altra. Una altra diferència, l’actual tinent d’alcaldessa i regidora del nostre districte, Janet Sanz, deia en un tweet fa dos anys: “TMB és una espai força opac, els pressupostos no són públics i els consellers que tenim allà ho han denunciat reiteradament”. La CUP va preguntar fa ben poc al govern de l’AMB pels sous dels directius de TMB i si tenien pensat fer-los públics. Silenci per resposta.

Senyora Regidora, atesa la preocupació del membres de l’actual govern per l’opacitat de TMB i pel suposat desequilibri pressupostari que implicaria una pujada de salaris del 3% al treballadors de TMB, li volem preguntar, per una banda, si el govern municipal pensa fer alguna cosa algun dia per corregir aquesta opacitat, i per l’altra, si pensa fer alguna cosa per evitar que la Direcció de TMB segueixi sent un cementiri d’elefants, amb 571 directius fora de conveni, i on partits com PSC, CDC i IC-V hi envien representants seus a un retir daurat amb sous de 60 mil, 80 mil i 100 mil euros anuals pagats amb diner públic. Ens pot explicar com pot ser que, donada la seva preocupació per la responsabilitat i moderació pressupostària a TMB, es contracti una empresa de transport privat per al trasllat de personal d’oficines a un cost de 170 mil euros anuals, i es faci una despesa de 900 mil euros públics per comprar 100 places de pàrquing per al personal d’oficines? Pensa el govern fer alguna cosa per evitar deixar de pagar amb diners públics les multes a la UGT d’autobusos quan es sancionada per endollar familiars i rebre hores sindicals il·legals? Pensa algun dia fer públiques les taules salarials del personal fora de conveni? En definitiva, el govern pensa fer alguna cosa perquè la Direcció de TMB deixi de ser el búnquer mafiós que és actualment?